《重九后菊未开》
宋代·廖行之

灵根何许来，初春首移植。
封培极膏壤，灌溉勤朝夕。
惟知人力胜，可与天工敌。
侵寻度重九，荏苒复旬日。
含芳似悭吝，细蓓犹的历。
得非司花神，不为狥世习。
闭关存清高，后时养介僻。
不然蓐妆灵，护持莫庸释。
未容遽烂熳，留作秋归忆。
胡为倚墙隈，向人殊寂寞。
虽非彭泽长，汝勿余於惜。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。